વૈચારિકતા, વાણી, વ્યવહાર, વર્તનો અને ધારાધોરણોમાં અમાનવિયતાનું તત્વ જબરદસ્ત ઘુસપેઠ કરી ગયું છે. આ તમામ કુપરીણામો એનો જ પરીપાક છે. માણસને ઝહેર પીવડાવવામાં આવે તો ‘અમૃતના આડેકાર’ શી રીતે આવે? ભારતીય પ્રજાની બચતપૂંજી અને બેંકોને સદ્ધર કરવા માટે સરકારે તેમાં ઠાલવેલ લોકનાણાની મોટી ખેપમાંથી પહેલાં વિજય માલ્યા આઠ હઝાર કરોડ જેટલી રકમ ચાંઉ કરી જઈને વિદેશ ભાગી ગયો. ઇંગ્લેડમાં આજે તે મૌજથી જીવી રહ્યો છે અને આ લખાઈ રહ્યું છે ત્યારે નીરવમોદી તથા મેહુલ ચોકસી જેવા આધુનિક લુટારૃઓ ૧૪૦૦૦ કરોડ જેટલી પ્રજાપુંજીની લુટ કરીને અમેરિકા પલાયન થઈ ગયા છે. ફેબ્રુઆરી-૨૦૧૮ના બીજા સપ્તાહમાં આ કૌભાંડ બહાર આવ્યું. તે જાણીને આખો દેશ હતપ્રભ બની ગયો છે. પંજાબ નેશનલ બેંકના કરોડો ખાતેદારોની ઉંઘ હરામ થઈ ગઈ છે. લોકો એમ સમજતા હતા કે બેંકોમાં તેમની જમાપૂંજી સલામત છે પણ બેંકીંગ સેવાઓ ઉપરથી પ્રજાને હવે વિશ્વાસ ઉઠતો જાય છે. બેંકીંગ સેવાઓમાં ઘણા એવા ઘાલમેલીયા અધિકારીઓ ઘુસી ગયા છે જે આ લુટારું રીંગ માસ્ટરોને તેમનો ખેલ ખેલવામાં સહાયક બને છે. કેટલાક વિશેષ બેંક ખાતાઓને ફાયદો પહોંચાડવા માટેના આરોપસર પંજાબ નેશનલ બેંકે તેના દસ અધિકારીઓ અને કર્મચારીઓને બરખાસ્ત કરી દીધા છે. સી.બી.આઈ.એ પંજાબ નેશનલ બેંકના ભૂતપૂર્વ ડેપ્યુટી મેનેજર સહિત ત્રણ લોકોની આ મામલામાં ધરપતડ કરી છે. સમાચાર એજેન્સી રોયટરના રિપોર્ટમાં જણાવ્યા અનુસાર દેશભરમાં ૮૬૭૦ જેટલાં લોન કૌભાંડો થયાં છે જેમાં લોકપૂંજીના ૬૧૨.૬ અબજ રૃપિયા સલવાઈ ગયા છે. ઉશ્કેરાટ અને આક્રોશ ફેલાવનારાં નિવેદનો દેશની શાંતિ અને સલામતીને જોખમાવી રહ્યાં છે. ઘણા બેજવાબદાર રાજકારણીઓ એવાં બેફામ અને તથ્ય રહિત નિવેદનો કરતા થઈ ગયા છે જે પ્રજા માનસને કલુષીત કરે છે, તોફાનજનક ભ્રમ ફેલાવે છે અને રાષ્ટ્રના વાતાવરણને ખરાબ રીતે ડહોળી નાંખે છે. કોઈ કહે છે ‘તાજમહેલ’ તેજોમય મંદિર છે! એની સનદ મેળવવા માટે કોઈ વકીલ મહાશય કોર્ટની દેવડી સુધી પહોંચી જાય છે અને કોર્ટને રાજ્ય સરકાર પાસે જવા માંગવો પડે છે. સદીઓથી જે ભારતનું ગૌરવ છે, દુનિયાંની સાત અજાયબીઓમાંની એક અજાયબી છે, ઇતિહાસ જેના તાજમહેલ હોવાની સાક્ષી આપે છે તેના ઉપર પણ આવાં શાબ્દિક આક્રમણો કરવામાં આવી રહ્યાં છે. ખુદ યુ.પી.ની યોગી સરકારને કોર્ટમાં એફીડેવીટ દાખલ કરીને એ કબુલવું પડે છે કે “તાજમહેલ મકબરો છે તેજોમય મંદિર નથી.” પુરાતત્વ ખાતાના વકીલ અંજની શર્માએ જણાવ્યું કે તાજમહેલના શિવમંદિર ‘તેજોમહાલય’ હોવા અંગે જે દલીલો કરવામાં આવી છે તે તમામ કાલ્પનિક (મનઘડત) છે.